
Зейнетақы активтерінің инвестициялық портфельдерін қалыптастыру қағидаларын бекіту туралы
 

[bookmark: _Hlk97910770]Қазақстан Республикасы Әлеуметтік кодексінің 37-1-бабының 5-тармағына сәйкес Қазақстан Республикасы Қаржы нарығын реттеу және дамыту агенттігінің Басқармасы ҚАУЛЫ ЕТЕДІ:  
1. Қоса беріліп отырған Зейнетақы активтерінің инвестициялық портфельдерін қалыптастыру қағидалары бекітілсін.  
2. Бағалы қағаздар нарығы департаменті Қазақстан Республикасының заңнамасында белгіленген тәртіппен:  
1) Заң департаментімен бірлесіп осы қаулыны Қазақстан Республикасының Әділет министрлігінде мемлекеттік тіркеуді;  
2) осы қаулыны ресми жарияланғаннан кейін Қазақстан Республикасы Қаржы нарығын реттеу және дамыту агенттігінің ресми интернет-ресурсына орналастыруды;
3) осы қаулы мемлекеттік тіркелгеннен кейін он жұмыс күні ішінде Заң департаментіне осы тармақтың 2) тармақшасында көзделген іс-шараның орындалуы туралы мәліметтерді ұсынуды қамтамасыз етсін. 
3. Осы қаулының орындалуын бақылау Қазақстан Республикасы Қаржы нарығын реттеу және дамыту агенттігі Төрағасының жетекшілік ететін орынбасарына жүктелсін.
4. Осы қаулы алғашқы ресми жарияланған күнінен кейін күнтізбелік он күн өткен соң қолданысқа енгізіледі.

Зейнетақы активтерінің инвестициялық портфельдерін қалыптастыру қағидалары


1-тарау. Жалпы ережелер

1. Осы Зейнетақы активтерінің инвестициялық портфельдерін қалыптастыру қағидалары (бұдан әрі – Қағидалар) Қазақстан Республикасы Әлеуметтік кодексінің 37-1-бабының 5-тармағына сәйкес әзірленді және зейнетақы активтерінің инвестициялық портфельдерін қалыптастыру тәртібін, оның ішінде зейнетақы активтерінің инвестициялық портфельдерінің түрлерін, оларды қалыптастырудың шарттары мен өлшемшарттарын айқындайды.
2. Қағидалардың мақсаттары үшін салымшы деп міндетті зейнетақы жарналарының салымшысы және (немесе) өзі үшін міндетті кәсіптік зейнетақы жарналары және (немесе) ерікті зейнетақы жарналары аударылған жеке тұлға түсініледі.


2-тарау. Зейнетақы активтерінің инвестициялық портфельдерінің түрлері және оларды қалыптастыру өлшемшарттары

3. Инвестициялық портфельді басқарушы зейнетақы активтері есебінен зейнетақы активтерінің инвестициялық портфельдерінің бір және (немесе) бірнеше түрін қалыптастырады:
1) консервативті портфель Қазақстан Республикасы Әлеуметтік кодексінің 207-бабының 1-тармағында көзделген зейнеткерлік жасқа (бұдан әрі – зейнеткерлік жас) толуына қарамастан, салымшылардың, бірыңғай жинақтаушы зейнетақы қорынан зейнетақы төлемдерін алушылардың (бұдан әрі – зейнетақы төлемдерін алушылар) зейнетақы активтерінен тұрады және 12 (он екі) айдың қорытындысы бойынша есептелетін кірістіліктің ең төменгі мәніне ие;
2) қалыпты портфель зейнеткерлік жасқа толғанға дейін үш жылдан астам уақыт қалған салымшылардың, зейнетақы төлемдерін алушылардың зейнетақы активтерінен тұрады және 36 (отыз алты) айдың қорытындысы бойынша есептелетін кірістіліктің ең төменгі мәніне ие;
3) тәуекелді портфель зейнеткерлік жасқа толғанға дейін он үш жылдан астам уақыт қалған салымшылардың, зейнетақы төлемдерін алушылардың зейнетақы активтерінен тұрады және 60 (алпыс) айдың қорытындысы бойынша есептелетін кірістіліктің ең төменгі мәніне ие.
4. Зейнетақы активтері кірістілігінің ең төменгі мәні Қазақстан Республикасы Қаржы нарығын реттеу және дамыту агенттігі Басқармасының 2023 жылғы 7 маусымдағы № 43 қаулысымен бекітілген (Нормативтік құқықтық актілерді мемлекеттік тіркеу тізілімінде № 32830 болып тіркелген) Инвестициялық портфельді басқарушы алған зейнетақы активтерінің номиналдық кірістілігі мен зейнетақы активтері кірістілігінің ең аз мәні арасындағы теріс айырманы есептеу қағидаларына, сондай-ақ Инвестициялық портфельді басқарушының теріс айырманы меншікті капиталы есебінен өтеу қағидалары мен мерзімдеріне сәйкес айқындалады.


3-тарау. Зейнетақы активтерінің инвестициялық портфелін қалыптастыру тәртібі

5. Инвестициялық портфельді басқарушы қаржы нарығы мен қаржы ұйымдарын реттеу, бақылау және қадағалау жөніндегі уәкілетті органды (бұдан әрі – уәкілетті орган) және бірыңғай жинақтаушы зейнетақы қорын зейнетақы активтерінің инвестициялық портфелін қалыптастыру басталғанға дейін күнтізбелік 30 (отыз) күннен кешіктірмей ресми хат жолдау арқылы зейнетақы активтерінің инвестициялық портфелінің таңдалған түрі (түрлері) туралы хабардар етеді.
6. Зейнетақы активтерінің инвестициялық портфельдерінің түрлерін қалыптастыру зейнетақы активтерінің қалыптастырылатын инвестициялық портфельдерінің түрі (түрлері) көрсетілетін зейнетақы активтерін сенімгерлік басқару туралы шарт негізінде жүзеге асырылады. Қолданыстағы зейнетақы активтерін сенімгерлік басқару туралы шарт шеңберінде зейнетақы активтерінің инвестициялық портфелінің жаңа түрін қалыптастыру оған тиісті өзгерістер енгізілген күннен бастап жүзеге асырылады.
7. Инвестициялық портфельді басқарушы зейнетақы активтерінің инвестициялық портфельдерін қалыптастыру кезінде зейнетақы активтерінің инвестициялық портфелінің әрбір түрі үшін инвестициялық декларация әзірлейді, онда өлшемдері Қазақстан Республикасы Қаржы нарығын реттеу және дамыту агенттігі Басқармасының 2023 жылғы 7 маусымдағы № 43 қаулысымен бекітілген (Нормативтік құқықтық актілерді мемлекеттік тіркеу тізілімінде № 32830 болып тіркелген) Инвестициялық портфельді басқарушы алған зейнетақы активтерінің номиналдық кірістілігі мен зейнетақы активтері кірістілігінің ең аз мәні арасындағы теріс айырманы есептеу қағидаларына, сондай-ақ Инвестициялық портфельді басқарушының теріс айырманы меншікті капиталы есебінен өтеу қағидалары мен мерзімдеріне сәйкес айқындалатын композиттік индекс негізінде меншікті инвестициялау стратегиясын айқындайды.


4-тарау. Зейнетақы активтерінің инвестициялық портфелін қалыптастыруды тоқтату тәртібі

8. Инвестициялық портфельді басқарушы, оның басқаруында зейнетақы активтерінің кемінде бір инвестициялық портфелі сақталған жағдайда, инвестициялық портфельдің түріне қарай 1 қаңтардан бастап 31 желтоқсанды қоса алғанда күнтізбелік жылдар бойынша есептелетін, тиісті инвестициялық портфельдің зейнетақы активтерін қатарынан 12 (он екі), 36 (отыз алты) немесе 60 (алпыс) ай сенімгерлік басқару кезеңі өткеннен кейін зейнетақы активтерінің инвестициялық портфельдерінің бір немесе бірнеше түрін қалыптастыруды тоқтатуға құқылы.
9. Зейнетақы активтерінің инвестициялық портфельдерінің бір немесе бірнеше түрін қалыптастыру тоқтатылған кезде зейнетақы активтерін сенімгерлік басқару туралы шартқа оны бұзбай қосымша келісім жасасу жолымен тиісті өзгерістер енгізіледі.

